作者：刘一止
词牌/韵律：望海潮

paragraphs: 垂杨深院，啼莺清昼，东风细绕檐牙。
野色乱春，娇云捧日，燕翻蝶舞交加。
温诏下天涯。
早画船飞楫，叠鼓鸣挝。
共挽旌幢，缓留丝竹醉韶华。
江都自古豪夸。
正迷楼坠絮，月观吹花。
玉扆眷深，金瓯望重，何人暗草黄麻。
归路接堤沙。
宴上林风月，紫阙烟霞。
凤检飞来，便将春色到朝家。